З Лужкамі звязана імя Генадзя Іванавіча Цітовіча – стваральніка і кіраўніка Нацыянальнага акадэмічнага народнага хору Рэспублікі Беларусь, які сёння носіць яго імя. Вельмі сімвалічна, што менавіта гэты хор стаў першым выканаўцам гімна БДПУ. А я са свайго дзяцінства памятаю цудоўныя канцэрты, якія спевакі пад кіраўніцтвам вялікага дырыжора, этнографа і фалькларыста давалі маім аднавяскоўцам. Справа ў тым, што бацька Генадзя Іванавіча служыў святаром у нашай царкве. Нават у гады глыбокага атэізму людзі з вялікай павагай ставіліся да сельскага бацюшкі, бо ён імкнуўся прыўнесці ў жыццё вёскі высокую культуру, духоўнасць і маральнасць. І стары, і малады здымалі галаўныя ўборы і раскланьваліся пры сустрэчы з ім.